**NOTĂ DE FUNDAMENTARE**

**la**

**proiectul de Hotărâre a Guvernului privind transmiterea unor imobile aflate în domeniul public al statului,**

**din administrarea Ministerului Justiției în administrarea curților de apel și a tribunalelor**

Proiectul de act normativ propus spre adoptare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența art. 2 alin. 2 din Hotărârea Guvernului nr. 1361/2006 privind conținutul instrumentului de prezentare și motivare a proiectelor de acte normative supuse aprobării Guvernului, nefiind necesară respectarea structurii prevăzute în anexa la această hotărâre.

**Motivele emiterii actului normativ**

Astfel cum rezultă din cuprinsul anexei nr.11 la Hotărârea Guvernului Nr. 1.705/2006 pentru aprobarea inventarului centralizat al bunurilor din domeniul public al statului, cea mai mare parte a imobilelor în care își desfășoară activitatea instanțele judecătorești se află în administrarea Ministerului Justiției.

În perioada 31 martie – 1 aprilie 2016, în municipiul Alba Iulia, a avut loc întâlnirea președinților și vicepreședinților curților de apel cu reprezentanții Înaltei Curți de Casație și Justiție, Consiliului Superior al Magistraturii și Ministerului Justiției, în cadrul căreia Consiliul Superior al Magistraturii a solicitat Ministrului Justiției să analizeze propunerea președinților curților de apel privind uniformizarea la nivel național a situației juridice a imobilelor – sedii de instanțe, prin transferul dreptului de administrare al Ministerului Justiției către ordonatorii de credite cu cel mai înalt grad care își desfășoară activitatea în acel sediu.

Menționăm că exercitarea dreptului de administrare de către unele instanțe a dovedit de-a lungul timpului că acestea sunt pregătite pentru e exercita acest drept.

Transmiterea dreptului de administrare a imobilelor aflate în domeniul public al statului - sedii ale instanțelor judecătorești - de la Ministerul Justiției la curți de apel sau tribunale, reprezintă un act de descentralizare și va responsabiliza și mai mult instanțele judecătorești care își desfășoară activitatea în cadrul acestor imobile.

Prin proiect se propune transmiterea dreptului de administrare a imobilelor cuprinse în anexa nr. 11 la Hotărârea Guvernului nr. 1.705/2006 de la Ministerul Justiției către:

- fiecare curte de apel, pentru imobilul – sediu în care își desfășoară activitatea, inclusiv în situația în care acest sediu este comun cu tribunalul sau judecătoria din localitate;

- fiecare tribunal, pentru imobilul – sediu în care își desfășoară activitatea (în situația în care acest sediu nu este comun cu sediul în care își desfășoară activitatea curtea de apel) și pentru toate sediile judecătoriilor din circumscripția sa.

Ca urmare a celor prezentate mai sus, a fost întocmit prezentul proiect de Hotărâre a Guvernului privind transmiterea imobilelor aflate în domeniul public al statului din administrarea Ministerului Justiției în administrarea curților de apel și a tribunalelor, pe care, dacă sunteți de acord, vă rugăm sa-l adoptați.

**MINISTRUL JUSTIŢIEI**

**Tudorel TOADER**

**Avizăm favorabil:**

**MINISTRUL FINANŢELOR PUBLICE**

**Ionuț MIȘA**